Afrikaanse skole onderteken manifes om gesonde sportmanskap te bevorder | Maroela Media
Fanie de Villiers, voormalige Protea-bouler, praat by die SOS se sportseminaar. (Foto: Verskaf)
Dit het onderwysers gedoen deur 'n manifes te onderteken tydens die SOS se eerste sportseminaar wat Maandag by die Leriba Hotel in Centurion plaasgevind het. Ander kwessies waaraan die manifes aandag gee, is om gesonde deelname altyd bó prestasie te plaas en kinders se belange bó die skool of span se prestasies te stel. Onderwysers moet ook fokus op die kweek van gesonde karaktereienskappe by kinders, hulle help om sagte vaardighede aan te leer en self deur hul voorbeeld lei.
Hugo Vermeulen, hoof van opleiding by die SOS, sê te veel skole maak hulle skuldig aan die afskeep van waardes wat gesonde skolesport kan ontwikkel. "In ander gevalle is die klem te veel daarop om te wen. Dit kan tot groot skade vir skoolgemeenskappe en individue lei. Dan is skolesport eerder soos gif," verduidelik Vermeulen.
Volgens die manifes moet sport op 'n gebalanseerde wyse deel vorm van kinders se holistiese opvoeding. Meriete moet ook altyd eerste gestel word in die saamstel van spanne. Leerlinge moet ook nie met onopvoedkundige aanbiedinge na 'n spesifieke skool of sportspan gelok word nie.
Sportslui gesels oor sport in skole tydens die SOS se sportseminaar. (Foto: Verskaf)
Bekende sportlui het tydens die kongres gesels oor hoe om sportmanskap terug te bring na die sportveld in skole.
"Ouers moet 'n aktiewe rol speel in hulle kinders se lewens. Dit is net eenvoudig nie moontlik vir 'n onderwyser of 'n afrigter om die hele span se spelers tegniek te leer nie," het Fanie de Villiers, voormalige bouler van die Protea-krieketspan, gesê. Jy moet self 'n hand hê in die afrigting en saam met jou kind oefen en as jy sien hy of sy sukkel, kry 'n private afrigter. Uitmuntende spelers is nie die resultaat van geluk nie, maar van oefening en harde werk."
Fourie du Preez, voormalige skrumskakel van die Springbokke, het gesê sport speel 'n belangrike rol in 'n jong mens se ontwikkeling en menswees en elke ouer wil graag hê dat hulle kinders presteer. "Maar vir my is dit belangrik dat elke speler self 'n behoefte het om te presteer. Jy kan nie sukses behaal omdat jou ouers of jou afrigter dryf het nie, maar omdat jy jou beste doen en dit geniet. Dan maak dit nie saak of jy professioneel vir die Springbokke speel of in die vyfde span nie."
Fanie de Villiers Fourie du Preez Junior Rugby skole
Wat 'n verfrissende nuusberig!
Wonderlike inisiatief van die sportmanne en onnies!
'n Puik onderneming!
"Gesonde karaktereienskappe" sluit ook in om nooit na 'n wedstryd oor die skeidsregter te kla en kerm nie. Die persoon met die fluitjie is 'n feilbare méns, net soos almal, wat sy bes doen. Leer kinders dit weer, soos dit in die 'goeie ou dae' gedoen is.
Dit het wêreldwyd mode geword om die skeidsregter die skuld te gee vir 'n verloor.
Die wenspan word ook daardeur van enige oorwinningsvreugde ontneem.
Verstommend hoe selfs Wêreldrugby hul eie skeidsregters vir die wolwe gooi. Swak!
Snert man. Hoe gaan die kinders dan leer om te wen of verloor. As jy die beste wil wees moet jy oefen en die verloor vat soos dit kom en dan werk jy harder tot jy wen. Die op piepery van kinders maak my naar. Ek is geleer as jy verloor werk jy harder en meer om jouself te verbeter. Ons maak deesdae sissies groot.
@ Stefan. Ek sekondeer 100% met jou stelling
Jy sal nie Hoërskool Waterkloof, Menlo Park en Grey College oortuig nie. Hulle sal altyd sportlui koop want wen is alles. Prestasie is alles. Maak nie saak of die kind 'n wrak anderkant uitkom nie. Prestige is die norm. Die wenner is die god wat hulle aanbid.